
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind ratificarea Contractului de Finanţare dintre România, reprezentată de Ministerul Finanţelor Publice, Banca Europeană de Investiţii şi Compania Naţională de Autostrăzi şi Drumuri Naţionale din România - S.A., semnat la Bucureşti la 22 decembrie 2005 şi la Luxemburg la 27 decembrie 2005, pentru finanţarea Proiectului privind construcţia autostrăzii Cernavodă - Constanţa, cu care comisia noastră a fost sesizată în fond cu adresa Biroului Permanent nr.  PL.x. 157 din 13 martie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind ratificarea Contractului de Finanţare 
dintre România, reprezentată de Ministerul Finanţelor Publice, 
Banca Europeană de Investiţii şi Compania Naţională de Autostrăzi şi 
Drumuri Naţionale din România - S.A., semnat la Bucureşti la 
22 decembrie 2005 şi la Luxemburg la 27 decembrie 2005, 
pentru finanţarea Proiectului privind construcţia 
autostrăzii Cernavodă - Constanţa
Cu adresa nr. PL.x. 157 din 13 martie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind ratificarea Contractului de Finanţare dintre România, reprezentată de Ministerul Finanţelor Publice, Banca Europeană de Investiţii şi Compania Naţională de Autostrăzi şi Drumuri Naţionale din România - S.A., semnat la Bucureşti la 22 decembrie 2005 şi la Luxemburg la 27 decembrie 2005, pentru finanţarea Proiectului privind construcţia autostrăzii Cernavodă - Constanţa.

La întocmirea raportului s-au avut în vedere avizele Consiliului Legislativ, al Comisiei juridice, de disciplină şi imunităţi, al Comisiei pentru industrii şi servicii.
Prezentul proiect de Lege are ca obiect de reglementare ratificarea Contractului de Finanţare dintre România, reprezentată de Ministerul Finanţelor Publice, Banca Europeană de Investiţii şi Compania Naţională de Autostrăzi şi Drumuri Naţionale din România - S.A., semnat la Bucureşti la 22 decembrie 2005 şi la Luxemburg la 27 decembrie 2005, pentru finanţarea Proiectului privind construcţia autostrăzii Cernavodă – Constanţa.
Contractul de finanţare dintre România şi Banca Europeană de Investiţii (B.E.I.) şi Compania Naţională de Autostrăzi şi Drumuri Naţionale din România – S.A. (C.N.A.D.N.R. S.A.), în valoare de 250.000.000 EUR, a derivat din cerinţele Programului prioritar pentru construcţia autostrăzilor din România care are în vedere coridorul rutier de transport pan – european IV pe ruta Nădlac – Arad – Deva – Sibiu – Piteşti – Bucureşti – Constanţa.
Proiectul finanţat prin împrumutul acordat de B.E.I. constă în:

- construcţia a 52,1 km de autostradă pe Coridorul IV Pan European între Cernavodă şi Municipiul Constanţa;

- asistenţă tehnică şi juridică pentru achiziţia de terenuri;

- servicii de consultanţă prin managementul proiectului de construcţie a autostrăzii şi pentru pregătirea proiectelor viitoare propuse spre finanţare Băncii Europene de Investiţii;

- servicii de consultanţă pentru elaborarea proiectului tehnic detaliat şi a documentelor de licitaţie pentru proiectul de construcţie a secţiunii de autostradă Timişoara – Lugoj.

Beneficiarul fiind al împrumutului este Compania Naţională de Autostrăzi şi Drumuri Naţionale din România – S.A. (CNADNR).

Costurile neeligibile aferente realizării construcţiei autostrăzii Cernavodă – Constanţa, estimate la 120,3 mil. EUR, reprezentând achiziţii de teren, T.V.A. şi alte taxe, dobânzi pe perioada construcţiei, se vor suporta de la bugetul de stat prin bugetul Ministerului Transporturilor, Construcţiilor şi Turismului.

Perioada de acordare a împrumutului este de 25 de ani din care 6 ani graţie.

Tragerea sumelor din împrumut se va efectua în limita a 16 tranşe, fiecare tranşă având o valoare echivalentă cu cel puţin 15 mil. EUR şi maxim 40 mil. EUR.

Dobânda aplicată la suma trasă şi nerambursată se va plăti semestrial, rata dobânzii aplicată va fi rata practicată pe piaţa financiară la data şi pentru valuta fiecărei trageri plus marja B.E.I. de 25 puncte de bază.

Data limită de realizarea a proiectului este de 31 decembrie 2010.

Între Ministerul Finanţelor Publice, în calitate de reprezentant al Împrumutatului, Ministerul Transporturilor, Construcţiilor şi Turismului, în calitate de minister coordonator al activităţii agenţiei de implementare (CNADNR) şi ordonator principal de credite, precum şi CNADNR – SA, se va încheia un Acord de Împrumut subsidiar prin care se va delega agenţiei de implementare întreaga autoritate şi responsabilitate în realizarea Proiectului şi utilizarea sumelor Împrumutului.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, din partea Ministerului Finanţelor Publice domnul Ştefan Petrescu – director general şi doamna Florinela Cucu – şef serviciu.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu 10 voturi pentru şi 4 abţineri.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului..
In urma dezbaterii proiectului de Lege privind ratificarea Contractului de Finanţare dintre România, reprezentată de Ministerul Finanţelor Publice, Banca Europeană de Investiţii şi Compania Naţională de Autostrăzi şi Drumuri Naţionale din România - S.A., semnat la Bucureşti la 22 decembrie 2005 şi la Luxemburg la 27 decembrie 2005, pentru finanţarea Proiectului privind construcţia autostrăzii Cernavodă - Constanţa, în şedinţa din data de 22.03.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
             Popescu Luminiţa

